Pintura di kueba

Den arkeologia, pintura di kueba ta un tipo di arte di baranka, ku tambe ta inkluí petroglifo (markamentu), ku ta wòrdu hañá riba muraya òf plafond di kueba. E término tipikamente ta referí na obranan di arte di orígen prehistóriko. E pinturanan aki a wòrdu kreá pa vários espesie di e género Homo, inkluyendo Homo sapiens, Neandertalnan i Denisovans. E estudio di arte prehistóriko ta krusial pa komprondé e historia di Homo sapiens i e aparishon di pensamentu abstrakto. Algun investigadó ta sugerí ku e obranan di arte aki ta reflehá formanan tempran di kreatividat, spiritualidat i ekspreshon emoshonal.

E pinturanan di kueba mas bieu konosí ta data di mas ku 40.000 aña pasá na e periodo di Paleolítiko Superior (e delasto divishon di edat di piedra). E promé ehèmpelnan, manera malchi di man i formanan geométriko, a wòrdu deskubrí den kuebanan na Maros, Sulawesi, Indonesia. Na 2021, un representashon di un porko hañá na Sulawesi a wòrdu data di mas ku 45.500 aña pasá, hasiendo esaki un di e ehèmpelnan di mas bieu di arte figurativo.

Un estudio di 2018 a proponé un orígen asta mas bieu pa arte di kueba, datando símbolonan kòrá no-figurativo den e Península Ibériko na alrededor di 64.000 aña pasá. E símbolonan aki, hañá den e kuebanan di Maltravieso, Ardales i La Pasiega na Spaña, ta antisipá e yegada di hende moderno na Europa pa por lo ménos 20.000 aña, loke ta sugerí ku nan a wòrdu kreá pa Neandertalnan.

Na novèmber 2018, investigadónan a identifiká e pintura figurativo di mas bieu konosí, na e momento ei; un imágen di un animal deskonosí den e kueba di Lubang Jeriji Saléh na Borneo, Indonesia, ku ta data for di mas ku 40.000 aña pasá i potensialmente te ku 52.000 aña pasa. Na 2019, pinturanan di kueba di e Maros-Pangkep di Sulawesi, ku ta presenta yagmentu di porko, a wòrdu data na por lo ménos 51.200 aña pasá. E deskubrimentu aki a wòrdu aklamá komo e promé ehèmpel konosí di kontamentu di historia i arte figurativo den historia humano.

Mas evidensia a wordu publiká, na 2024, den Nature tokante pinturanan di kueba na Leang Karampuang, Sulawesi. E obranan di arte aki, ku ta midi aproksimadamente 91 pa 38 cm, ta deskribí figuranan antropomórfiko (atribushon di karakterístika i kalidatnan humano na otro espesie of obhetonan) ku tin interakshon ku porko i ta data di mas o ménos 51.200 aña pasá, konfirmando nan komo e pinturanan figurativo mas bieu konosí te awor.

 Téknika 
 Pigmento 
Ta parse ku artistanan paleolítiko a usa dos koló prinsipal ounke otro kolónan tambe a wòrdu hañá den algun arte di kueba. E dosnan dominante ta kòrá (ku tin e tendensia di ta heru òksida, si e tamaño di partikula ta grandi e lo duna lila tambe komo koló) i pretu (p.e., karbon òksida, C). E kolónan aki ta materialnan natural i ta konosí komo 'pigmento'. Pigmento blanko, por ehèmpel, ta traha for di piedra di kalki, òf kokolishi mulá, formanan di mineral ku ta kontené kalsio (II) karbonato (CaCO3).thumb|Un ehemplar di un fuente di heru òksida na Roussillon, Fransia.

For di analisis di materialnan di pintura di kueba ta parse ku e pigmentonan aki a wòrdu prepará den diferente manera. Promé e pigmento ta wòrdu trahá den un puiru dor di mula, òf e ta wòrdu keintá i despues mulá, despues e pigmento ta wòrdu mesklá ku sea un supstansia di leim ku ta mara e pigmento na e material, manera djus of lechi di mata, i tambe ta agregá un supstansia na e verf pa oumentá su volúmen òf kantidat.

Den hopi kaso e mineralnan por wòrdu hañá den e área lokal, pero loke ta interesante ta ku tin evidensia di pigmentonan mineral ku ta wòrdu usá ku no ta aparesé den e área i pues nan mester a wòrdu interkambiá pa distansianan grandi. Hopi di e pigmento mineralnan aki lo a wòrdu saka òf mina for di e piedranan serka di e pueblo.

Category:Arte